It-Tieni Pitazz – Paragrafi 911-920 Darba, il-preżenza ta' Alla mlietni kollni kemm jiena, u moħħi ġie mdawwal b'mod misterjuż dwar l-Essenza Tiegħu. Hu ppermettieli nifhem il-ħajja interjuri Tiegħu. Fl-ispirtu, rajt it-Tliet Persuni Divini, imma l-Essenza tagħhom kienet waħda. Huwa wieħed, u wieħed biss, imma fi Tliet Persuni; l-ebda wieħed minnhom m'hu ikbar jew iżgħar; m'hemm l-ebda differenza la fis-sbuħija lanqas fil-qdusija; għax Huma Wieħed. Huma assolutament Wieħed. Imħabbtu ħaditni f'dan l-għarfien u għaqqditni flimkien miegħu. Meta kont maqgħuda ma' Wieħed kont maqgħuda mat-Tieni u mat-Tielet b'tali mod li meta nkunu maqgħudin ma' Wieħed, b'dan l-istess fatt, inkunu magħqudin indaqs mż-żewġ Persuni bl-istess mod li nkunu magħqudin ma' Wieħed. Ir-rieda tagħhom hija waħda, hi ssib ruħha maqgħuda mat-Tliet Persuni u tiġi mgħaddsa fil-hena li joħroġ mis-Santissma Trinita', l-istess hena li bih jgħixu l-qaddisin. Dan l-istess hena li joħroġ igelgel mis-Santissma Trinita' jferraħ il-ħolqien kollu; minnha toħroġ dik il-ħajja li tagħti l-ħajja kollha li taf il-bidu tagħha Minnu (minn Alla). F'dawn il-mumenti, ruħi tħoss pjaċiri hekk kbar u divini li nsibha ħaġa diffiċli inpoġġihom fil-kliem. Imbagħad smajt dan il-kliem li ġej li ntqal b'dan il-mod: Irridek tkun l-għarusa Tiegħi. Il-biża'nifdili ruħi, imma komplejt naħseb bil-kalma kollha xi kwalita' ta' għerusija din setgħet tkun. Imma, kull darba li l-biża' kien jimlieli ruħi, qawwa minn fuq kienet tagħtiha l-paċi. Wara kollox, jiena għamilt il-voti perpetwi, u għamilthom minn jeddi, għax ridt jiena. U għalhekk komplejt naħseb dan x'jista' jfisser. Ħassejt, u wasalt biex nirrealizza, li din kienet xi tip speċjali ta' grazzja. Kull x'ħin naħseb fuqha, iħossni ħażin bix-xewqa għal Alla, imma f'dan il-ħass ħażin, moħħi jibqa' ċar u mimli dawl. X'ħin inkun maqgħuda miegħu, iħossni ħażin b'abbundanza ta' ferħ, imma moħħi jibqa' hemm u ċar u ħieles mid-dellijiet kollha. Inti tbaxxi l-majesta' Tiegħek sabiex tgħammar ma' ħlejqa miżerabbli. Grazzi, O Mulej, għal din il-grazzja kbira li tagħmilhieli possibbli li nikkomunika miegħek. Ġesu', jiena nitpaxxa b'ismek, inħoss minn qabel u mill-bogħod il-Maħbub tiegħi, u ruħi mxennqa tistrieħ fit-tgħanniqa Tiegħu; ma nafx kif nista' ngħix mingħajru. Nippreferi nkun miegħu fil-kuntarju u t-tbatijiet milli mingħajru fl-ikbar pjaċiri tas-sema. 2 ta' Frar 1937. Illum, sa minn kmieni filgħodu, assorbiment u ġabra Divina qegħdin jinfduli ruħi. Waqt il-Quddiesa, ħsibt li kont sejra nara liċ-ċkejken Ġesu', bħalma jiġrili spiss; imma, illum waqt il-Quddiesa rajt lil Ġesu' Msallab. Ġesu' kien imsammar mas-Salib u kien jinsab f'agunija kbira. It-tbatija Tiegħu nifditli, ruħi u ġismi, b'mod li kien inviżżibli, imma xorta waħda mill-ikbar li jweġġa'. O, x'misteri tal-għaġeb iseħħu waqt il-Quddiesa! Misteru kbir iseħħ waqt il-Quddiesa. B'liema devozzjoni kbira għandna nisimgħu u nieħdu sehem f'din il-mewta ta' Ġesu'. Xi darba għad insiru nafu Alla x'inhu jagħmel għalina f'kull Quddiesa, u x'tip ta' rigal Hu qiegħed iħejjilna fiha. Hija l-imħabba Divina Tiegħu biss li tista' tippermetti li rigal bħal dan jiġi mogħti lilna. O, Ġesu', Ġesu' tiegħi, b'liema wġigħ kbir tinsab minfuda ruħi meta nara din il-għajn tal-ħajja ħierġa tgelgel b'tant ħlewwa u qawwa għal kull ruħ, filwaqt li fl-istess ħin jiena qiegħda nara erwieħ jidbielu u jinxfu tort tagħhom stess. O Ġesu', agħmel li l-qawwa tal-ħniena tgħannaq lil dawn l-erwieħ. + O Marija, illum sejf aħrax nifed ir-ruħ qaddisa tiegħek. Ħadd, ħlief Alla, ma jaf x'batejt. Qalbek ma setgħetx tinqasam. Baqgħet sħiħa, għax kienet maqgħuda ma' Ġesu'. O Omm ħelwa tiegħi, agħmilni ħaġa waħda ma' Ġesu' sabiex inkun nista' nġarrab it-tbatija u 'l hemm. Maqgħudin ma' ta' Ġesu', is-sagrifiċċji żgħar tiegħi ikunu jintogħġbu minn Alla. O Omm l-iżjed ħelwa kompli għallimni dwar il-ħajja tar-ruħ. Agħmel li ma naqtax qalbi fit-tbatija. O verġni safja, imlieli qalbi bil-kuraġġ u ħarishieli. Dan il-jum tant hu speċjali għalija; għalkemm iltqajt ma' tant tbatijiet, ruħi qiegħda tfur b'ferħ kbir. F'kamra privata ħdejn tiegħi, kien hemm mara Lhudija li kienet marida serjament. Mort naraha tlett ijiem ilu u ħassejtni mdejqa ħafna għall-ħsieb li dalwaqt kienet ser tmut u ruħha ma kenitx ser tkun imnaddfa bil-grazzja tal-Magħmudija. Kont miftiehma mal-infermiera tagħha, Soru (reliġjuża), li meta jkun riesaq l-aħħar mument tagħha, hi kellha tgħammidha. Kien hemm din id-diffikulta', imma, li dejjem kien ikun hemm xi persuni Lhud magħha. Imma ħassejtni spirata nitlob quddiem ix-xbieha li Ġesu' kien qalli li kellha tiġi mpittra. Għandi fuljett tax-Xbieha tal-Ħniena Divina fuq il-qoxra. U jiena għidt lill-Mulej, "Ġesu', Inti stess għidtli li Inti tagħti ħafna grazzji permezz ta' din ix-xbieha. Jiena, mela, qiegħda nitolbok il-grazzja tal-Magħmduija għal din il-mara Lhudija. Ma jagħmel l-ebda differenza min jgħammidha, basta hi titgħammed." Wara dan il-kliem, ħaġa stramba ħassejtni fil-paċi, u kont kważi żgura għal kollox li, minkejja d-diffikultajiet, kienu ser jitferrgħu fuq ruħha l-ilmijiet tal-Magħmudija. Dak il-lejl, meta kienet batuta ħafna, tliet darbiet qomt mis-sodda biex immur naraha, nistenna l-mument f'waqtu sabiex nagħtiha din il-grazzja. L-għada filgħodu, donnha kienet qiegħda tħossha daqsxejn aħjar. Wara nofs inhar, baqa' joqrob l-aħħar mument ta' ħajjitha. Is-soru li kienet l-infermiera tagħha qalet li kien ser ikun diffiċli li tgħammidha, għax niesha kienu magħha. Wasal il-waqt meta l-marida bdiet tintilef minn sensieha, u bħala riżultat t'hekk, sabiex jippruvaw isalvawha, bdew jiġru minn hawn u minn hemm; xi wħud (marru) jġibu t-tabib, filwaqt li oħrajn marru jiġru 'l hemm u 'l hawn ifittxu l-għajnuna. U b'dan il-mod il-pazjenta tħalliet waħedha, u s-soru għammidtha, u qabel ma kellhom ċans jerġgħu lura kollha kemm huma maġenbha, ruħha kienet sabiħa, imżejna bil-grazzja ta' Alla. L-agunija tal-aħħar tagħha bdiet fil-pront, imma ma dametx ħafna. Kienet qisha bdiet torqod. F'daqqa waħda, rajt lil ruħha tielgħa s-sema fi sbuħija tal-għaġeb. O, kemm hi sabiħa ruħ bil-grazzja santifikanti! Qalbi għerqet bil-ferħ li quddiem din ix-xbieha jiena kont irċevejt grazzja għal din ir-ruħ. O, kemm hi kbira l-ħniena ta' Alla; jalla kull ruħ tfaħħarha. O Ġesu' tiegħi, dik ir-ruħ għall-eternita' kollha ser tkantalek innu ta' ħniena. Ma nistax ninsa l-impressjoni li dan il-jum għamel fuq ruħi. Din hi t-tieni grazzja kbira li rċevejt hawnhekk għall-erwieħ quddiem din ix-xbieha. O, kemm hu twajjeb il-Mulej, u mimli kompassjoni; Ġesu', kemm nirringrazzjak bil-qalb għal dawn il-grazzji. 5 ta' Frar 1937. Ġesu' tiegħi, minkejja kollox nixtieq ħafna ningħaqad miegħek. Ġesu' jekk dan hu possibbli, ħudni għandek, għax jidhirli li qalbi għad tesplodi bix-xewqa li għandha għalik! O, kemm inħoss li ninsab fl-eżilju! Meta ser insib ruħi fid-dar ta' Missierna, nitpaxxa bil-hena ħiereġ igelgel mis-Santissma Trinita'? Imma, jekk inhi r-rieda Tiegħek li jiena nibqa' ngħix u nbati, jiena mela nixtieq dak li Inti ddestinajt għalija. Żommni hawn fl-art kemm trid, ukoll jekk dan idum sal-aħħar tad-dinja. O rieda tal-Mulej tiegħi, kun il-pjaċir tiegħi u l-estasi ta' ruħi. Għalkemm l-art hi tant mimlija bin-nies, inħossni tassew waħdi, u l-art hi deżert tal-waħx għalija. O Ġesu', Ġesu', Inti taf u tifhem il-ħerqa ta' qalbi; Inti biss, O Mulej, tista' timlieni. Illum, meta jiena avżajt ċerta sinjorina li m'għandhiex toqgħod sigħat fil-kuridur mal-irġiel, għax ma kienx jixraq sinjorina ta' ċerta edukazzjoni tagħmel dan, hija talbet skuża u wegħdet li tirranġa l-imġieba tagħha. Bdiet tibki meta ndunat kemm kienet ġabet ruħha mingħajr ħsieb. Filwaqt li kont qiegħda ngħidilha dawn il-ftit affarijiet dwar l-imġieba morali tagħha, l-irġiel kollha ġew mis-sala tagħhom u qagħdu jisimgħu l-kliem tal-pariri tiegħi. Il-Lhud wkoll semgħu xi ftit affarijiet fuqhom stess. Ċerta persuna qaltli wara li poġġew widnejhom mal-ħajt u qagħdu jisimgħu b'attenzjoni. Ħassejt b'xi mod li kienu qegħdin jisimgħu, imma għidt dak li kelli ngħid. Tant huma rqaq il-ħitan hawnhekk li wieħed jinstema, wkoll meta jkun qed jitkellem b'vuċi baxxa. + Hawn mara hawnhekk li darba kienet waħda mill-istudenti tagħna. Naturalment, tippruvali l-paċenzja tiegħi. Tiġi tarani diversi drabi kuljum. Wara kull waħda minn dawn iż-żjarat, inħossni eżawrita, imma nista' nara li l-Mulej Ġesu' bagħatli dik ir-ruħ. Jalla kollox jigglorifikak, O Mulej. Il-paċenzja tagħti glorja lil Alla. O, kemm huma msejknin l-erwieħ!
Djarju ta' Swor Fawstina – It-2 Pitazz (par.911-920)